Stof staan rooi soos Platfonteiners rugby speel | News24
Stof staan rooi soos Platfonteiners rugby speel
BRIAN KAJOMBIE laat waai met die bal onder die arm terwyl Zane Kirchner, voormalige Bok-, Griekwa- en Bul-heelagter, saamdraf. Kirchner het Donderdag die skool in Platfontein buite Kimberley se rugbyspelers die fyner kunsies van die sport geleer.
DIE stof staan sommer so rooi in die lug, maar die o.16-rugbyspannetjie van die skool in Platfontein gee nie om dat hul rugbyveld eintlik 'n sandsokkerveld met sokkerpale is nie.
Veral nie met Zane Kirchner, voormalige Bok-, Griekwa- en Bul-heelagter, in die omtrek om hulle die fyner kunsies te leer nie.
Kirchner, wat meer as 50 wedstryde vir die Griekwas gespeel het voordat hy in 2007 na die Bulle toe is, het op eie koste Kimberley toe gekom om Platfontein se jong rugbyspelers te kom touwys maak.
Hy speel deesdae vir Leinster in Ierland en is met vakansie in Suid-Afrika ná die einde van die Europese rugbyseisoen.
"Ek kom self uit 'n klein gemeenskap. Almal het drome. Dis nie belangrik of dit groot of klein drome is nie. Ek wil vir die kinders wys daar is meer in die lewe," het hy Donderdag langs Platfontein se rugby-sokkerveld gesê.
Dit was ná 'n vinnige oefensessie met die lede van die skool se o.16-span waarin hulle onder meer geleer het hoe om die bal vinnig uit te gee en te vang.
En dit was blinkoog-kinders wat elk van sy bewegings dopgehou en flink geleer het.
Een van hulle is die kleine Matthew Sibongo, wat droom om eendag se Bryan Habana te wees.
Die skool speel sedert verlede jaar rugby, toe Elmarie Mostert, 'n onderwyser aan die skool, saam met haar man, Vernon, dit by die skool aan die gang gekry het.
Nou is daar twee afrigters en spanne van o.11 tot by o.19. En hulle sien kans vir Kimberley se skole. Verlede jaar het hulle juis die spanne van die Laerskool Roodepan kafgedraf.
Die rugbyspelery het ook 'n positiewe gevolg in die klaskamer gehad. Mostert sê die onderwysers is dit eens dat die rugbyspelers nou beter gedissiplineerd is.